Esiliiga põnev hooaeg jätkub täna õhtul, kui poolfinaali avamängus astuvad väljakule põhiturniiri neljas meeskond SK Vinni Tammed ning suurüllataja Rakvere Tööriistamarket, kes pääses play-offi viimase ehk kaheksanda meeskonnana.
#000001
Vinni meeskond jõudis nelja parema hulka mõneti ootamatult kergesti, kui kahe mängu kokkuvõttes mängiti veerandfinaalis JaKon Ehitus/Tapa üle 50-punktilise paremusega – esimene mäng võõrsil võideti 90:68 ning teine kodusaalis 84:56.
#000002
Vinni Tammede suureks plussiks on väga ühtlane ja treenitud koosseis, kelle vägesid juhatab Juris Umbraško. Rakvere Tööriistamarketi pink ei ole küll nii pikk, kuid hooaja lõpus ja play-off’is on meeskonna võidule vedanud tandem Sten Küüsmaa ning Kristofer Veismann, kellest viimane on kõigis mängudes “kütnud” üle 30 punkti.
#000005
Selle poolfinaali muudab eriliseks mitu asjaolu – esiteks see, et kumbki meeskond ei ole Kossuliiga nelja aasta jooksul medalimängudele jõudnud. Vastasseisule lisab aga vürtsi veel hooaja keskel toimunu, kui pärast esimest ringi liikusid 9 RSK Tarva noormängijat Tööriistamarketi meeskonnast just Vinni Tammede ridadesse. Ehk siis, tõestamist on mõlemal poolel omajagu.
#000006
Kahe võiduni mängitavas poolfinaalis toimub esimene mäng pühapäeval, 14. aprillil kell 19:00 Vinni Spordikompleksis, teine kohtumine Rakveres (aeg veel lahtine) ning vajadusel kolmas mäng taas Vinnis.
#000007